b'\n_START_ARTICLE_\nTauno Vahter (muusik)\n_START_PARAGRAPH_\nTauno Vahter (2. oktoober 1946 Tallinn \xe2\x80\x93 24. detsember 2018  Tallinn) oli eesti muusik ja muusikapedagoog._NEWLINE_Ta l\xc3\xb5petas aastal 1969 Tallinna Pedagoogilise Instituudi muusikapedagoogika erialal._NEWLINE_Ta laulis aastatel 1973\xe2\x80\x931991 RAM-is (tenorina) ning ansamblis RAM-4. Ta on t\xc3\xb6\xc3\xb6tanud muusika\xc3\xb5petajana. Samuti on ta tegutsenud 1970-ndatel levimuusikuna ansamblis Collage (baritonina). Selle ansambli plaat "K\xc3\xa4okiri" tunnistati \xc3\xbcheks parimaks Eestis v\xc3\xa4lja antud heliplaadiks. 1980-ndatel laulis trios koos Uno Loobi ja \xc3\x9clle Tomingaga._NEWLINE_Kooliteed alustas Tauno Vahter Tallinna 27. algkoolis, mis praegu kannab Rahum\xc3\xa4e P\xc3\xb5hikooli nime. Samal ajal \xc3\xb5ppis ta ka N\xc3\xb5mme Lastemuusikakoolis klaverim\xc3\xa4ngu. Tauno Vahteri koolitee j\xc3\xa4tkus Tallinna 39. Keskkoolis, kus muusika\xc3\xb5petaja Koit Kirber tema muusikaandele kohe rakendust leidis. Ansamblis hakkas Vahter m\xc3\xa4ngima trumme. Koit Kirberi lavastatud ooperis \xe2\x80\x9eTsaar Saltaan\xe2\x80\x9c sai Tauno Vahter koos Raivo Trassiga peaosa. Vahter oli peaosas ka siis, kui seda ooperit etendati Estonia teatri lavalaudadel._NEWLINE_Lauluh\xc3\xa4\xc3\xa4lt kasutas ta Ants S\xc3\xb6\xc3\xb6di juhitavas Tallinna \xc3\x9cli\xc3\xb5pilassegakooris, ansamblites ja solistina. Tegevust j\xc3\xa4tkus ka trummide taga, n\xc3\xbc\xc3\xbcd juba professionaalsel tasemel._NEWLINE_Samal ajal huvitus Tauno Vahter \xc3\xbcha enam poksimisest, millega ta oli algust teinud juba keskkooli ajal. Poksis sai ta I j\xc3\xa4rgu. Tauno tegutses ka poksitreenerina._NEWLINE_P\xc3\xa4rast Pedagoogilise Instituudi l\xc3\xb5petamist suunati Tauno Vahter J\xc3\xa4rvakandi Keskkooli muusika\xc3\xb5petajaks. Seal hakkas ta juhendama ansamblit Welled, millest sai tuule tiibadesse mitu muusikut, n\xc3\xa4iteks Ardo Juhkov ja Riho Sibul._NEWLINE_Vahepeal tuli poolteist aastat (1970) veeta s\xc3\xb5jav\xc3\xa4es, kus muusikaline tegevus j\xc3\xa4tkus orkestris m\xc3\xa4ngides. Koos saatusekaaslaste Ivo Linna ja Gunnar Grapsiga lauldi ka paljudel tantsupidudel ja kontsertidel. _NEWLINE_Laulmine ja trummim\xc3\xa4ng j\xc3\xa4tkusid 1980-ndatel mitmes Tallinna restoranis. Aastatel 1992\xe2\x80\x931993 oli Tauno Vahter K\xc3\xb5msi kooli direktor; hiljem t\xc3\xb6\xc3\xb6tas P\xc3\xa4\xc3\xa4steametis.\n_START_SECTION_\nIsiklikku\n_START_PARAGRAPH_\nTema isa oli muusikateadlane, dirigent ja muusikapedagoog, Tallinna Riikliku Konservatooriumi professor Artur Vahter; vend Kuulo Vahter on kunstnik. Poeg Reivo Vahter (1975).'